Biserica Ortodoxă Română se confruntă cu un fenomen “de muncă” pe care l-ar vrea ținut departe de ochii publicului: preoți ortodocși, intrați în conflict cu ierarhia bisericească și decăzuți din grațiile sale, caută căi alternative prin care pot rămâne formal în slujba lui Dumnezeu.

Duc inclusiv lupte în justiție pentru dreptul a profesa în continuare ca preoți în afara sistemului BOR. Pentru păcatul de a se fi răzvrătit împotriva episcopului lor, Biserica îi vrea anchetați penal (ba chiar și condamnați la închisoare) – iar statul român, prin parchete și tribunale, face deocamdată voia Bisericii.

Giorgică Vatră este un preot din Focșani care nu i-a dat ascultare Înaltpreasfințitului Ciprian al Buzăului și Vrancei – și a fost alungat din sânul BOR după un simulacru de proces canonic. Cum este judecat un preot într-un consistoriu bisericesc guvernat de regulamentele BOR?

Să fie lumină se află în posesia a zeci de ore de înregistrări realizate într-un tribunal canonic al Bisericii, relevante pentru felul în care s-a administrat dreptatea în cazul preotului Giorgică Vatră din Focșani. Difuzăm o selecție pentru că publicul are dreptul să afle cum se face dreptate în BOR.

După ce a fost anchetat și condamnat de instanțele bisericești, Giorgică Vatră a ajuns și în vizorul justiției române, pe fondul unei plângeri penale a BOR, care a semnalat că preotul focșănean se face vinovat de infracțiunea de exercitare fără drept a unei profesii.

Giorgică Vatră a vrut să poarte sutană și să slujească. Aceasta este povestea patimilor sale legale.